Document ID: /roh_data/filtered/fineweb-2-filterrobots_roh.jsonl.gz/32752

Las audienzas tar il papa
- Glindesdi, 12.11.2018, 8:40
-
Emprima emissiun:
- Glindesdi, 12.11.2018, 8:40, RTR
Oz retschaiva Papa Francestg il cusseglier federal Alain Berset per in'audienza privata. Sper audienzas privatas porscha il papa er audienzas per gruppas u las generalas per las grondas massas.
Las audienzas privatas dal papa ènn reservadas per persunalitads cun gronda responsabladad e merits en la politica, en la vita publica u per manaders spirituals ord il mund da las religiuns.
Durant las audienzas per gruppas retschaiva il papa persunas ch'èn per congress e conferenzas a Roma, spirituals u gruppas da pelegrins.
L'audienza generala dal papa è mintga mesemna a las 10:30 sin la plazza da s. Peder u da mal'aura en la halla d'audienza che ha plaz per 25'000 persunas. Per l'audienza generala dovri cartas d'entrada ch'èn dentant gratuitas. Las audienzas generalas dat il papa cura ch'el è a chasa en il Vatican u en sia residenza da stad Castel Gandolfo.
Tgi che ha la chaschun da discurrer cun il papa pledenta el tenor il protocol diplomatic cun Sia Sontgadad.